Ezeket a kimaradt jeleneteket láthatjuk majd az Az Blu-rayen
Az / 2017. december 19.
11 új vagy hosszabb jelenetet kapunk majd
Mint azt már novemberben megírtuk, számos extrával érkezik az Az Blu-ray-változata, többek között 11 kimaradt vagy hosszabb jelenettel, összesen nagyjából 15 percben. Ausztráliában pedig már meg is jelent a kiadvány, egy ottani rajongó így meg is osztotta a világgal, hogy pontosan mik ezek:
Georgie utoléri a hajót (poén): Amikor a nyitójelenetben Georgie a hajó után nyúl, elkapja, és egy "Viszlát!"-tal otthagyja a dühöngő Pennywiset.
Stanley-t kijavítja az apja (hosszabb változat): Stanley héberül olvas fel a zsinagógában, de az apja lecsap rá, amikor hibát vét.
Denbrough családi vacsora: Bill az asztalnál ül, az apja újságot olvas, az anyja pedig mosogat. Bill elkezd a családi vakációról beszélni, erre az édesanyja otthagyja őket. Az édesapja elmagyarázza, hogy Georgie nagyon várta már a nyaralást.
Bill apja körülnéz a pincében: Miután Billnek megjelenik Pennywise a pincéjükben, az apjához fut, aki körbenéz lent, de nem talál semmit, így ágyba küldi Billt. Eközben Henry meglóg otthonról, és kocsiba ül Victorral és Belchcsel. Meglátják Mike-ot, ahogy biciklizik.
A Neibolt-ház előtt: Mike, Beverly, Ben és Stanley odakint várnak, amíg Bill, Eddie és Richie bent vannak. Stanley arról beszél, hogy nem tud bemenni, Mike megnyugtatja. Ben Beverly vállára teszi a kezét.
Menekülés a Neibolt-házból (hosszabb változat): Hosszabban láthatjuk, ahogy a csapat távozik és bringára ül.
Stanley bár micvó-beszéde: Stanley az "érdektelenségről" beszél, eközben egy rövid montázsban láthatjuk, a többiek mivel foglalatoskodnak. Stanley jelenetet rendez, elviharzik, miközben Richie tapsol.
Eddie a gyógyszertárban (hosszabb változat): Eddie hosszabban beszélget a lánnyal, aki a "lúzer" feliratot írja a gipszére.
Henry és társai a Neibolt-ház előtt (hosszabb változat): Henry az autóból nézi, ahogy a Lúzerek Klubja bemegy a házba. Az arca véres, Belch és Victor halott, elvágta a torkukat.
A Lúzerek megtalálják Georgie walkie-talkie-ját: Bill ráakad az eszközre, pont mielőtt Henry megtámadja Mike-ot a kút tetején.
Denbrough családi vakáció: Miután elbúcsúzott Beverlytől, Bill a korábban említett nyaralásra indul a családdal. Ahogy az autójuk elindul a ház elől, a kamera a csatornalefolyóra közelít, ahol Georgie eltűnt. Elkezd esni az eső.
Ahogy a legtöbb kimaradt jelenet esetében, ezúttal sem mondható el, hogy rendkívül fontos részletekről maradtunk volna le, hiszen ahogyan azt már korábban is elmondták az alkotók, az igazán durva ötleteket le sem forgatták. De azért egy-két érdekes adalék, tetszetős megoldás így is található az extra felvételek között.
A magyar Blu-ray-megjelenésről egyelőre annyit tudunk, hogy tervben van.